Senekal-boer Vrydag in hof ná oproerAndré Pienaar (51) tydens Dinsdag se betoging buite die hof op Senekal. André Pienaar, ŉ boer van Senekal in die Vrystaat wat in hegtenis geneem is ná Dinsdag se oproer op die dorp, verskyn na verwagting later vandag in die hof waar hy aansoek om borgtog sal doen. Die polisie het Woensdag, kort na Pienaar se inhegtenisneming, gesê hy word beskuldig van opsetlike saakbeskadiging en openbare geweld. Talle mense het Dinsdag na die hof opgeruk waar Sekwetje Mahlamba en Sekola Matlaletsa vir die moord op die 21-jarige Brendin Horner verskyn het. Horner se liggaam is verlede Vrydag in ŉ veld op ŉ plaas buite Paul Roux aangetref. Hy is wreed vermoor. Mahlamba en Matlaletsa, vermoedelik veediewe, is sowat ŉ dag later in verband met die moord aangekeer. Tydens Dinsdag se betoging buite die hof het gemoedere hoog geloop en ŉ polisievoertuig is onder meer omgestoot en het aan die brand geraak. Pienaar is die volgende dag op sy plaas in hegtenis geneem en volgens die polisie sou nog inhegtenisnemings volg. Ilanie Oberholzer, Pienaar se regsverteenwoordiger, het bevestig dat Pienaar vandag ŉ formele borgtogaansoek in die Senekal-landdroshof gaan indien. Sy het vroeër gesê Pienaar kry steun uit talle oorde en dat dit onder die omstandighede met hom goed gaan.